TIW รับโอนกรรมสิทธิ์ “โซลาร์ฟาร์ม” จาก “ลีฟวิงเอ็นเนอร์จี” ควักจ่ายงวดแรก 170 ลบ.
TIW รับโอนกรรมสิทธิ์ “โซลาร์ฟาร์ม” จาก “ลีฟวิงเอ็นเนอร์จี” ควักจ่ายงวดแรก 170 ลบ.
3 ก.ค. 2563

นายประสิทธิ์ กาญจนศักดิ์ชัย ประธานเจ้าหน้าที่บริหาร บริษัท ไทยแลนด์ไอออนเวิคส์ จำกัด (มหาชน) หรือ TIW เปิดเผยว่า บริษัท เดอะโซล่าร์อาเขต จำกัด ซึ่งเป็นบริษัทย่อยที่จัดตั้งขึ้นใหม่ของบริษัทฯ ได้เข้าทำสัญญารับโอนกิจการทั้งหมดจากบริษัท ลีฟวิงเอ็นเนอร์จี จำกัด ในวันที่ 18 มิถุนายน 2563 และตกลงทำรายการซื้อขายและรับโอนกรรมสิทธิ์ในกิจการโรงไฟฟ้าพลังงานแสงอาทิตย์ รวมถึงชำระราคาซื้อขาย งวดที่ 1 จำนวน 170 ล้านบาท ให้แก่บริษัท ลีฟวิงเอ็นเนอร์จี จำกัด ภายในเดือน ก.ค.63
นอกจากนี้ บริษัทได้ดำเนินการจดทะเบียนโอนกรรมสิทธิ์ในทรัพย์สินที่ซื้อขาย ได้แก่ ที่ดิน อาคาร และเครื่องจักร พร้อมอุปกรณ์ให้กับ บมจ. ไทย คอนส์ แอนด์ บิลดิ้ง เมนูแฟ็คเจอริ่ง (TCB) ต่อหน่วยงานราชการที่เกี่ยวข้องเป็นที่เรียบร้อยแล้ว ในวันที่ 3 ก.ค.63 ตามมติคณะกรรมการบริษัทที่ให้ขายสินทรัพย์บริษัทให้ TCB และให้บริษัท ทีไอดับบลิวอินดัสตรี่ (TIWI) ซึ่งเป็นบริษัทย่อยของบริษัทฯเข้าทำสัญญาเช่าทรัพย์สิน ได้แก่ ที่ดิน อาคาร และเครื่องจักรพร้อมอุปกรณ์จาก TCB
พร้อมกับการดำเนินการสำหรับที่ดิน น.ส.3 เนื้อที่ประมาณ 70 ตารางวา ซึ่งบริษัทอยู่ระหว่างการประกาศตามระยะเวลาที่กำหนดในระเบียบของสำนักงานที่ดิน โดยคาดว่าจะดำเนินการจดทะเบียนโอนกรรมสิทธิ์ที่ดิน น.ส.3 และจดทะเบียนการเช่าทรัพย์สินที่ซื้อขาย ซึ่งรวมถึงที่ดิน น.ส.3 ดังกล่าวแล้วเสร็จภายในเดือน ก.ค.63